《王运判生辰二十韵》
宋代·刘弇

高蹑明昌会，全收杰俊声。庆缘庚入梦，粹是昴腾精。

梁日麒麟下，周年鸑鷟鸣。门庭诸谢美，襟韵七闽深。

姓字黄金榜，才华白玉京。五车经目尽，一赋未晡成。

在昔闻开泰，于时契陟明。经纶真主识，风采满朝倾。

迅击方秋隼，横骑上汉鲸。激昂孤立气，魁垒并游英。

决指西清迈，俄优左省行。尧天窥日月，汉陛右公卿。

豸脱台冠旧，轺驰使传轻。疮痍瘳物瘵，荆枳斸奸萌。

范辔归馀事，莱衣萃极荣。陋儒何幸会，庆诞适亲更。

芹块惭无补，笺毫浪有情。凉飔来翠帟，嘉气动雕楹。

潋滟千分酒，翂𦑉万里程。祈公此心切，立欲寿如彭。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。